గాజర్ల రవి

గాజర్ల రవి భారతదేశానికి చెందిన మావోయిస్టు కేంద్ర కమిటీ సభ్యుడు, ఆంధ్రప్రదేశ్‌-ఒడిశా బార్డర్‌ స్పెషల్‌ జోనల్‌ కమిటీ సభ్యుడు. 

గాజర్ల రవి వై. ఎస్. రాజశేఖ‌ర‌రెడ్డి ఆంధ్ర‌ప్ర‌దేశ్ ముఖ్య‌మంత్రిగా ఉన్నపుడు 2004లో ప్రభుత్వంతో జరిగిన శాంతి చర్చల్లో పీపుల్స్‌వార్‌ తరపున పాల్గొన్న ప్రతినిధుల్లో ఒకరు.  

రవి పీపుల్స్ వార్ ఉద్యమంలో దాదాపు నాలుగు దశాబ్దాలుగా  పని చేసి మల్కన్‌గిరి, కోరాపుట్, శ్రీకాకుళం ప్రాంతాలకు బాధ్యత వహించి గెరిల్లా యుద్ధ వ్యూహం, ఇంప్రూవైజ్డ్ ఎక్స్‌ప్లోజివ్ డివైస్(IED) విస్తరణలో ప్రసిద్ధి చెందాడు.  

గాజర్ల రవిని పట్టిస్తే కేంద్రం దర్యాప్తు సంస్థ ఎన్‌ఐఏ రూ.10లక్షలు బహుమతి ఇస్తామంటూ ప్రకటించింది. 

జననం, విద్యాభాస్యం 
గాజర్ల రవి జయశంకర్‌ భూపాలపల్లి జిల్లా, టేకుమట్ల మండలం, వెలిశాల గ్రామంలో గాజర్ల మల్లయ్య గౌడ్, కనకమ్మ దంపతులకు జన్మించాడు. ఆయనకు ఐదుగురు అన్నదమ్ములు గాజర్ల రాజయ్య, గాజర్ల సమ్మయ్య, గాజర్ల సారయ్య, గాజర్ల రవి, గాజర్ల అశోక్‌ ఉన్నారు. ఆయన విద్యార్థి దశలో విప్లవ రాజకీయాల పట్ల ఆకర్షితులై ఆర్‌ఎస్‌యూలో చేరి 1984 వరకు వెలిశాల గ్రామంలోని ప్రభుత్వ పాఠశాలలో పదవ తరగతి వరకు చదివి 1985లో హన్మకొండలో ఐటీఐ కోర్సులో చేరి ఐటీఐలో చదవుతూ ఆర్‌ఎస్‌యూలో కీలకంగా పని చేస్తూ చదువుతున్న విద్యాలయంపై ఎర్ర జెండా ఎగుర వేయడంతో పోలీసులు ఆయనను అరెస్టు చేశారు. ఐటీఐ అనంతరం వరంగల్‌లోని వివేకానంద కాలేజీలో ఇంటర్‌ పూర్తి చేశాడు చేశాడు.

ఉద్యమంలో
గాజర్ల రవి 1980 దశకంలో రాడికల్‌ విద్యార్థి సంఘంతో మొదలై నాలుగు దశాబ్దాలపాటు మావోయిస్టు ఉద్యమంలో గణేశ్‌, ఉదయ్‌ పేర్లతో పని చేస్తూ రెండు దశాబ్దాల కాలం పూర్తిగా ఆంధ్రా ఒడిశా బోర్డర్‌ (ఏవోబీ)లో పని చేశాడు. ఉద్యమంలోనే స్వరూప అలియాస్‌ జిలానీబేగంను వివాహం చేసుకోగా, ఆమె ఎన్‌కౌంటరులో మరణించారు. 

ఏవోబీ స్పెషల్‌ జోనల్‌ కార్యదర్శి బాకూరు వెంకటరమణ అలియాస్‌ గణేశ్‌ 2016 అక్టోబరు 24న రామ్‌గూడ ఎన్‌కౌంటరులో మరణించాక, ఆ బాధ్యతలను ఉదయ్‌ తీసుకున్నారు. గాజర్ల రవిపై తెలంగాణలో రూ.40 లక్షలు, ఏవోబీలో రూ. 25 లక్షల రివార్డు ఉంది. అలిపిరి వద్ద చంద్రబాబుపై జరిపిన మందుపాతర దాడి ఘటనలో, 76మంది జవాన్లను హత్యచేసిన తాడిమెట్ల ఘటనలో, నదిని దాటుతున్న జవాన్లపై బలిమెలలో దాడిచేసి హత్యచేసిన ఘటనలో ఆయన నిందితుడిగా ఉన్నారు.

మరణం
గాజర్ల రవి అలియాస్‌ ఉదయ్‌ అల్లూరి జిల్లా మారేడుమిల్లి పోలీస్‌ స్టేషన్‌ పరిధిలోని కింటుకూరు అటవీ ప్రాంతంలో 2025 జూన్ 18న ఉదయం జరిగిన ఎన్‌కౌంటర్‌లో మరణించాడు. ఆయన మృతదేహాన్ని పోలీసులు కుటుంబీకులకు అప్పగించగా, ఎమ్మెల్సీలు సిరికొండ మధుసూదనాచారి, తీన్మార్‌ మల్లన్న, భూపాలపల్లి ఎమ్మెల్యే గండ్ర సత్యనారాయణరావు, నకిరేకల్‌ ఎమ్మెల్యే సతీమణి పుష్ప, ఆర్‌.కె. సతీమణి నిర్మలక్క, అరుణోదయ విమలక్క, అమరుల బంధుమిత్రుల కమిటీ, తెలంగాణ పౌర హక్కుల సంఘం నేతలు తదితరులు భౌతికకాయానికి నివాళులర్పించాగా  ఆయన స్వగ్రామం వెలిశాలలో జూన్ 20న అంత్యక్రియలు నిర్వహించారు.
ఇవి కూడా చూడండి 
 మల్లోజుల వేణుగోపాల్
 నంబాల కేశవ రావు
 తక్కళ్లపల్లి వాసుదేవరావు

మూలాలు

వర్గం:2025 మరణాలు
వర్గం:ఎన్‌కౌంటర్‌లో మరణించిన మావోయిస్టులు
వర్గం:మావోయిస్టులు
వర్గం:పోలీసు ఎదురుకాల్పుల్లో మరణించిన తెలంగాణ ఉద్యమకారులు
వర్గం:భారత కమ్యూనిస్టు పార్టీ(మావోయిస్ట్) నాయకులు
వర్గం:నక్సల్బరీ ఉద్యమం